DA Den Europæiske Unions Tidende CE 88/341

(2004/C 88 E/0347)

SKRIFTLIG FORESPØRGSEL E-1182/03

af Marco Pannella (NI), Emma Bonino (NI), Marco Cappato (NI), Gianfranco Dell'Alba (NI) og Benedetto Della Vedova (NI) til Kommissionen

(1. april 2003)

Om: De vietnamesiske myndigheders vilkårlige arrestation og tortur af personer tilhørende Montagnard-stammen (Degar)

Den 15. marts 2003 meddelte Montagnard-fonden og Radio Australia ABC, at sikkerhedsagenter omkring kl. 7.00 den 24. februar 2003 arresterede følgende personer, som alle tilhører Montagnard-stammen (Degar), kommer fra landsbyen Buon Cuor Knia (Buon Don-distriktet i Provinsen Dak Lac) og er medlemmer af Det Radikale Transnationale Parti: Y-Phan Buon Krong (født 1950), Y-Be Nie (født 1945), Y-Pen Buon Ya (født (1970), Y-Glen Buon Krong (født 1976) og Y-Gun Hwing (født 1974). Disse personer blev arresteret, fordi de mistænkes for at støtte Montagnard-fonden, for at være kristne og for at indsamle navnene på Degar, der ønsker at melde sig ind i en ngo (Det Radikale Transnationale Parti), der har rådgivende status i FN og med ikke-voldelige midler arbejder for overholdelse af menneskerettighederne i hele verden. De arresterede blev lagt i håndjern og for øjnene af deres slægtninge gennempryglet med stave og sten, indtil de besvimede, og især uddelte sikkerhedsagenterne med en stor sten gentagne slag mod Y-Phan Buon Krongs og Y-Glen Buon Krongs knæ. Herefter blev de arresterede bragt til Buon Don-distriktets fængsel. De vietnamesiske agenter, som derefter torturerede dem, hedder Nguyen Truong That og Pham Huu Nhat, og er begge af regeringsmyndighederne i Hanoi udsendt til højsletterne i det centrale Vietnam.

Kan Kommissionen på baggrund af disse detaljerede oplysninger oplyse:

1. hvad den agter at foretage sig for at efterprøve rigtigheden af ovenstående oplysninger og sikre, at de ansvarlige for disse grusomheder mod personer fra Montagnard-stammen retsforfølges på behørig vis, og at voldsofrene straks løslades?

2. hvad den mener om det forhold, at den vietnamesiske regering betragter det som en kriminel handling, at en person udøver sin politiske ret til at melde sig ind i en ngo som f.eks. Det Radikale Transnationale Parti, der har rådgivende status i FN's Økonomiske og Sociale Råd og med ikke-voldelige midler fremmer overholdelsen af menneskerettighederne i hele verden?

3. om den finder, at de vietnamesiske myndigheders adfærd er forenelig med de samarbejdsaftaler, der er undertegnet med den vietnamesiske regering, som konstant beordrer sine sikkerhedsstyrker til at fængsle, prygle og torturere personer fra Montagnard-stammen, som søger at udøve deres grundlæggende ret til religions-, menings- og foreningsfrihed som fastlagt i den internationale konvention om politiske og civile rettigheder, som Vietnam har ratificeret?

Samlet svar

afgivet på Kommissionens vegne af Christopher Patten

på skriftlige forespørgsler E-1180/03, E-1181/03 og E-1182/03

(13. maj 2003)

Kommissionen overvåger sammen med de medlemsstater, der er repræsenteret i Vietnam, nøje udviklingen på menneskerettighedsområdet i Vietnam, herunder sager, der giver anledning til bekymring, og spørgsmål, der vedrører etniske minoriteters rettigheder og religions- og meningsfrihed, som led i EU's politik til opmuntring og støtte til den vietnamesiske regerings fortsatte engagement til fordel for en forbedring af situationen på dette område. Kommissionen deltager ligeledes sammen med medlemsstaterne i en regelmæssig dialog med den vietnamesiske regering vedrørende menneskerettighedsspørgsmål samt i alle EU-tiltag på dette område over for Vietnam. Den har hidtil ikke kunnet få bekræftet de påståede sager om krænkelser af menneskerettighederne, som de ærede medlemmer omtaler i deres skriftlige forespørgsel, af uafhængige kilder.

Endvidere støtter medlemsstaterne som medlemmer af FN og Kommissionen som observatør fuldt ud FN's højkommissær for flygtninge og samarbejder aktivt med FN's menneskerettighedskomité. Kommissionen deler den bekymring og de konklusioner, som komitéen giver udtryk for i forbindelse med gennemførelsen af den internationale konvention om borgerlige og politiske rettigheder, som Vietnam har undertegnet. Det gælder i særlig grad komitéens bemærkninger om overholdelsen af oprindelige folkeslags rettigheder, udtryksfrihed i medierne og retten til at registrere politiske partier og lade disse virke frit.

Kommissionen og medlemsstaterne har ved gentagne lejligheder opfordret den vietnamesiske regering til at styrke indsatsen for de politiske og religiøse frihedsrettigheder samt yderligere styrke de økonomiske og sociale frihedsrettigheder. De gentog denne opfordring i deres fælles erklæring fra den rådgivende gruppes møde i Hanoi i december 2002.

Omtalen af respekten for menneskerettighederne og de demokratiske principper i artikel 1 i Fællesskabets og Vietnams samarbejdsaftale udgør rammerne for Kommissionens menneskerettighedsdialog med Vietnams regering, som f.eks. føres under møderne i fællesudvalget.

Kommissionen vil sammen med medlemsstaterne fortsat nøje følge situationen på menneskerettighedsområdet i Vietnam, herunder de sager, som de ærede medlemmer nævner, og tage sager, der giver anledning til bekymring, op med den vietnamesiske regering og træffe de nødvendige forholdsregler.